## Rješenje Agencije za zaštitu tržišnog natjecanja klasa: UP/I 034-03/2013-01/037 od 10. rujna 2014.

### NN 111/2014 (19.9.2014.), Rješenje Agencije za zaštitu tržišnog natjecanja klasa: UP/I 034-03/2013-01/037 od 10. rujna 2014.

AGENCIJA ZA ZAŠTITU TRŽIŠNOG NATJECANJA

2137

Agencija za zaštitu tržišnog natjecanja na temelju članka 30., članka 31., članka 51. stavka 3., članka 58. stavka 1. točke 10., u svezi s člankom 13. Zakona o zaštiti tržišnog natjecanja (»Narodne novine«, brojevi: 79/09 i 80/13), u upravnom postupku utvrđivanja sprječavanja, ograničavanja ili narušavanja tržišnog natjecanja zlouporabom vladajućeg položaja, pokrenutom po službenoj dužnosti protiv poduzetnika Vodoopskrba i odvodnja d.o.o., sa sjedištem u Zagrebu, Folnegovićeva 1, zastupanog po Slobodanu Ljubičiću, direktoru, na temelju odluke Vijeća za zaštitu tržišnog natjecanja u sastavu: Mladen Cerovac, mag. iur., predsjednik Vijeća, Vesna Patrlj, dipl. iur., zamjenica predsjednika Vijeća, Denis Matić, dipl. iur., mr. sc. Ljiljana Pavlic, dipl. oec. i mr. sc. Tatjana Peroković, dipl. oec., članovi Vijeća, sa sjednice 31/2014., održane 10. rujna 2014., donosi

RJEŠENJE

1. Produljuje se privremena mjera određena rješenjem Agencije za zaštitu tržišnog natjecanja klase: UP/I 034-03/2013-01/037, urbroja: 580-05/76-2014-051, od 6. ožujka 2014., na rok od 3 (tri) mjeseca od dana dostave ovog rješenja.

2. Nalaže se poduzetniku Vodoopskrba i odvodnja d.o.o., sa sjedištem u Zagrebu, Folnegovićeva 1, da dostavi interni akt kojim se rok iz članka 4. Odluke Vodoopskrbe i odvodnje d.o.o. Broj: O-12/2014, od 24. ožujka 2014., produljuje u skladu s rokom iz točke 1. izreke ovog rješenja.

Rok izvršenja: bez odgode, a najkasnije do 17. rujna 2014.

3. Nalaže se poduzetniku Vodoopskrba i odvodnja d.o.o., sa sjedištem u Zagrebu, Folnegovićeva 1, da na svojoj početnoj internetskoj stranici objavi na vidljivom mjestu izreku ovog rješenja, kao i svoj interni akt iz točke 2. izreke ovog rješenja.

Rok izvršenja: bez odgode, a najkasnije do 17. rujna 2014.

4. Nalaže se poduzetniku Vodoopskrba i odvodnja d.o.o., sa sjedištem u Zagrebu, Folnegovićeva 1, da dokaz o ispunjenju naloga iz točki 2. i 3. ovog rješenja dostavi Agenciji bez odgode, a najkasnije u roku od 3 (tri) dana po isteku rokova iz točki 2. i 3. ovog rješenja.

5. Ovo rješenje bit će objavljeno u »Narodnim novinama«.

Obrazloženje

I. Agencija za zaštitu tržišnog natjecanja (dalje: Agencija), sukladno članku 51. ZZTN-a, rješenjem klase: UP/I 034-03/2013-01/037, urbroja: 580-05/76-2014-051, od 6. ožujka 2014., odredila je privremenu mjeru poduzetniku Vodoopskrba i odvodnja d.o.o., sa sjedištem u Zagrebu, Folnegovićeva 1 (dalje: Vodoopskrba) u trajanju od 6 (šest) mjeseci od dana dostave navedenog rješenja.

Vodoopskrbi je predmetnim rješenjem naloženo sljedeće: odredbe članka 37. stavaka 1. i 3. Općih i tehničkih uvjeta isporuke vodnih usluga koje je Vodoopskrba donijela 19. srpnja 2013. (dalje: OTU) privremeno staviti izvan snage; nastaviti izdavati suglasnosti za ugradnju internih vodomjera kod starih zgrada koje se priključuju na sustav daljinskog očitanja, a koji nije povezan s AWMR mrežom; omogućiti da se na sustav daljinskog očitanja, a koji nije povezan s AWMR mrežom, može priključiti minimalno jedan stan s internim vodomjerom, kao i na AWMR sustav u smislu članka 38. stavka 1. OTU-a; te objaviti na svojoj početnoj internetskoj stranici na vidljivom mjestu izreku predmetnog rješenja Agencije.

Agencija je predmetnu privremenu mjeru odredila stoga što je utvrdila da je stupanjem na snagu odredbi članka 37. stavaka 1. i 3. OTU-a, kojima je regulirano pitanje povezivanja AWMR mreže s postojećim internim vodomjerima starih zgrada, sa stajališta zaštite tržišnog natjecanja nastupila opasnost nastanka značajne i nepopravljive štete, kako za alternativne ponuditelje predmetnih usluga, tako i za opravdane interese krajnjih korisnika.

Navedena privremena mjera određena je na rok od 6 (šest) mjeseci od dana dostave tog rješenja stranci.

Vodoopskrba je u zadanom roku u potpunosti udovoljila nalozima iz predmetnog rješenja Agencije, o čemu ju je obavijestila podneskom od 27. ožujka 2014.

Međutim, budući da OTU u dijelu koji se odnosi na ugradnju internih vodomjera i priključenje na AWMR mrežu kod starih zgrada u tijeku ovog postupka nije izmijenjen, odnosno da je sporni članak 37. OTU-a još uvijek na snazi, a rok od 6 (šest) mjeseci određen predmetnim rješenjem o privremenoj mjeri ističe 17. rujna 2014., neophodno je potrebno produljiti privremenu mjeru kako ne bi došlo do trenutnog i trajnog zatvaranja i ograničavanja dosad liberaliziranog silaznog tržišta pružanja usluga ugradnje internih vodomjera te očitanja i raspodjele potrošnje (obračuna) vode po internim mjerilima na području grada Zagreba, grada Samobora, grada Svete Nedelje te općine Stupnik i kako bi krajnjim korisnicima bio omogućen izbor alternativnih pružatelja usluge očitanja i obračuna internih vodomjera.

II. Slijedom iznijetog, Vijeće za zaštitu tržišnog natjecanja, na sjednici 31/2014., održanoj 10. rujna 2014., na temelju ovlasti iz članka 30. i članka 31. ZZTN-a, a sukladno članku 51. stavku 3. ZZTN-a, donijelo je odluku o produljenju privremene mjere naložene Vodoopskrbi te je stoga odlučeno kao u točki 1. izreke ovog rješenja.

Vijeće svoju odluku temelji na neophodnoj potrebi da sporne odredbe OTU-a, koje u dosadašnjem tijeku postupka nisu izmijenjene, privremeno nastave biti izvan snage kako Vodoopskrba ne bi trajno zatvorila silazno tržište koje je dosad bilo otvoreno za konkurente.

Člankom 51. stavkom 2. ZZTN-a propisano je da rješenjem o privremenoj mjeri Agencija nalaže poduzetniku obustavu postupanja, ispunjenje posebnih uvjeta ili druge mjere potrebne za uklanjanje štetnog učinka narušavanja tržišnog natjecanja, te trajanje mjera koje u pravilu ne smije biti dulje od šest mjeseci.

Slijedom iznijetog, odlučeno je kao u točkama 2., 3. i 4. izreke ovog rješenja.

Odredbom članka 59. stavka 2. ZZTN-a, u smislu članka 58. stavka 1. točke 10. ZZTN-a, propisano je kako se rješenje Agencije objavljuje u »Narodnim novinama«.

Slijedom iznijetog, odlučeno je kao u točki 5. izreke ovog rješenja.

UPUTA O PRAVNOM LIJEKU

Protiv ovog rješenja nije dopuštena žalba, ali je dopušteno tužbom pokrenuti upravni spor pred Visokim upravnim sudom Republike Hrvatske.

Klasa: UP/I 034-03/2013-01/037
Urbroj: 580-05/76-2014-070
Zagreb, 10. rujna 2014.

Predsjednik Vijeća
za zaštitu tržišnog natjecanja
Mladen Cerovac, mag. iur., v. r.

111 19.09.2014 Rješenje Agencije za zaštitu tržišnog natjecanja klasa: UP/I 034-03/2013-01/037 od 10. rujna 2014.

111 19.09.2014 Rješenje Agencije za zaštitu tržišnog natjecanja klasa: UP/I 034-03/2013-01/037 od 10. rujna 2014.

Rješenje, NN 111/2014-2137